Trump uitgelag oor uitlatings oor die maan en MarsAmerikaanse president Donald Trump. (Foto: File Photo/IANS) Die Amerikaanse president Donald Trump het sosialemediagebruikers verstom met sy kennis van die ruimte en is uitgelag toe hy aangevoer het die maan is deel van Mars. Trump het Vrydag op Twitter gesê: “Vir al die geld wat ons spandeer, moet Nasa nie sê dat hulle maan toe wil gaan nie – ons het dit 50 jaar gelede gedoen. Hulle moet fokus op die groter dinge wat ons doen, insluitend Mars (waarvan die maan ŉ deel is), verdediging en wetenskap.” Trump se uitlatings volg ŉ dag ná Nasa-administrateur Jim Bridenstine aan USA Today gesê het Amerikaanse ruimtevaarders sal nie teen 2024 na die maan kan terugkeer nie tensy die regering se versoek om die begroting met $1,6 miljard te vergroot, nie deur die Amerikaanse kongres goedgekeur word nie. Ná Trump se plasing op Twitter het mense wêreldwyd hom uitgelag. “Trump se kennis oor die saak is een klein tree vir die mens, een groot sprong agtertoe vir die mensdom,” het Jeremy Newberger, ŉ Emmy-genomineerde filmvervaadiger, gesê. Trump het vroeër in Mei erken dat hy Twitter as ŉ “tikmasjien” gebruik en hy is berug dat hy die platform gebruik vir omstrede uitlatings en oorlogsdreigemente. Mars het twee mane – Phobos en Deimos – maar die maan, wat om die aarde wentel, is nie deel van die rooi planeet nie. For all of the money we are spending, NASA should NOT be talking about going to the Moon – We did that 50 years ago. They should be focused on the much bigger things we are doing, including Mars (of which the Moon is a part), Defense and Science! — Donald J. Trump (@realDonaldTrump) June 7, 2019